### | | | | --- | --- | | | | | --- | | **Byråd** 27. november 2018 Sagsnr. 710-2018-40385 Dok.nr. 710-2018-432101 Sagsbehandler DPJBOJ | | 180.                Revurdering af kommunens finansielle strategi - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Den kommunale styrelseslov |

###

**SAGENS INDHOLD**

Byrådet skal i denne sag tage stilling til, om [adresse]
Kommune skal ændre sin investeringsstrategi i forhold til investeringer i aktier
og virksomhedsobligationer, således at eksempelvis selskaber, der skaber omsætning
fra olie og gas blive fravalgt.

Efter styrelseslovens §44 kan kommuner placere overskydende
likviditet i obligationer eller investeringsbeviser. Kommuners investeringer i
aktier og virksomhedsobligationer skal ske via aktieinvesteringsforeninger.

På Byrådsmødet 26. maj 2015 (sag nr. 63) blev det besluttet,
at op til 10% af Favrskov Kommunes investeringer i værdipapirer kan placeres i
aktier via investeringsforeninger.

Forvaltningen af Favrskov Kommunes investeringer sker på
nuværende tidspunkt igennem en porteføljemanagement aftale med Danske Bank. Forvalteren
af aftalen skal overholde de rammer, der fremgår af Favrskov Kommunes finansielle
strategi. Det sker konkret ved, at der foretages en screening af investeringsporteføljerne
af en uafhængig og specialiseret rådgiver i ansvarlige investeringer.

Denne screening er baseret på internationalt anerkendte
normer og standarder for menneskerettigheder, våben, arbejdstagerrettigheder,
miljø og anti-korruption. Sådanne normer og standarder inkluderer UN Global
Compact, UN Guiding Principles for Business and Human Rights og OECD Guidelines
for Multinational Enterprises.

Ved et verificeret brud på normer og standarder indledes dialog med selskabet
med henblik på overholdelse af normerne. Såfremt selskabet ikke gør en indsats
for overholdelse af normerne ekskluderes selskabet fra den
investeringsforening, som kommunen benytter. Det er kommunens
porteføljeforvalter, der skal sikre, at kommunens investeringer overholder
kommunens krav til placeringer.

Selskaber der producerer kontroversielle våben
(klyngevåben, atomvåben m.v.) er udelukket af de investeringsforeninger, som
kommunen benytter. Ligeledes må termisk kul og tjæresand kun udgøre op til 30 %
af omsætningen. Såfremt termisk kul og tjæresand udgør en større andel af
omsætningen fravælges selskabet.

[adresse] har 30.
september 2018 en beholdning på 349 mio. kr. i aktier og obligationer.

Af denne beholdning er 279 mio. kr. i dag investeret i almindelige
obligationer, som ikke vil være omfattet af en ændret investeringsstrategi.

De resterende 70 mio. kr. er fordelt med ca. 23 mio. kr. i aktier og ca. 47
mio. kr. i virksomhedsobligationer.

**VURDERING**

En lang række kommuner fravælger investeringer i fossile
brændstoffer. Det vurderes, at det har en sammenhæng med, at der generelt i
samfundet er en strømning mod mere bæredygtige og klimavenlige investeringer.

Der eksisterer i øjeblikket 25 fossilfrie
investeringsforeninger udbudt af 9 forskellige kapitalforvaltere, herunder
kommunens nuværende kapitalforvalter.

Med baggrund i den generelle samfundsudvikling omkring
bæredygtige og klimavenlige investeringer foreslås det, at Favrskov Kommune ændrer
sin investeringsstrategi, således at selskaber der skaber omsætning fra olie og
gas, bliver fravalgt.

I praksis er det vanskeligt, fuldstændig at undgå investeringer
i fossile brændstoffer. Der er derfor fastsat en grænseværdi på maksimum 5 %
for det enkelte selskab. Denne grænseværdi er bredt anerkendt, og vurderes at
være nødvendig, hvis kriteriet skal være operationelt i praksis.

Grænseværdien vurderes at kunne frasortere udprægede kul-,
olie og gasselskaber uden samtidig at frasortere selskaber med primære
aktiviteter inden for andre områder, hvor kun en beskeden andel af omsætningen
stammer fra fossile brændstoffer.

De fossilfrie investeringsforeninger, der udbydes af
kommunens nuværende kapitalforvalter fravælger samtidig selskaber, som skaber
omsætning fra sektorerne alkohol, tobak, hasardspil, militær og pornografi. I
forhold til kommunens nuværende aftale om porteføljemanagement betyder den
ændrede finansielle strategi, at selskaber, der skaber omsætning fra sektorerne
alkohol, tobak, hasardspil, militær og pornografi, også fravælges, såfremt
omsætningsandelen overstiger 5 % (1 % for pornografi).

De fossilfrie investeringsforeninger har samtidig en mere
konsekvent tilgang til eksklusion. Ved verificeret brud på normer og standarder
ekskluderes de pågældende selskaber fra investeringsforeningen uden forudgående
dialog.

I forbindelse med den foreslåede ændring af den finansielle
strategi foreslås der en ændring af afsnittet om ”Udbud af lånoptagelse”. Ved
lånoptagelser skal der i henhold til den nuværende finansielle strategi altid
indhentes et tilbud fra Kommunekredit samt et kontroltilbud. Det foreslås
ændret til, at der kun i særlige situationer skal indhentes et kontroltilbud.
Årsagen er, at reglerne vedrørende lånoptagelse er ændret med vedtagelse af
udbudsloven, således at kommunal låneoptagelse nu er fritaget fra udbud.
Endvidere er det Job og Økonomis erfaring, at de adspurgte finansieringsinstitutter
ikke ønsker at give tilbud, når kommunen samtidig har indhentet tilbud fra
KommuneKredit.

Der er herudover foretaget enkelte redaktionelle ændringer
i den finansielle strategi.

**ØKONOMI**

Sammenligning af
afkasthistorik på nuværende investeringsforeninger og investeringsforeninger
hvor fossile brændstoffer er fravalgt, giver ikke noget entydigt billede af,
hvilke investeringsstrategier der giver det bedste afkast til kommunen.

Den investeringsforening
hvor kommunen p.t. har det største beløb placeret, har givet et afkast på 8,2 %
i 2016 og 6,9 % i 2017. Til sammenligning har en investeringsforening, hvor
fossile brændstoffer er fravalgt givet et afkast på 7,4 % i 2016 og 7,1 % i
2017.

For at sikre at en eventuel omlægning af Favrskov Kommunes investeringer sker
økonomisk mest fordelagtigt, foreslår Job og Økonomi, at omlægningen sker over 6
måneder. Dette giver mulighed for at salg af nuværende værdipapirer og køb af
nye værdipapirer kan ske med færrest mulige omkostninger.

I henhold til den finansielle strategi orienteres
Økonomiudvalget to gange årligt om [adresse] investeringer.

**INDSTILLING**

Direktøren for Job og Økonomi indstiller til Byrådet:

1. At den finansielle strategi ændres således, at Favrskov Kommune
udelukker investeringer i selskaber, hvor mere end 5 % af omsætningen stammer
fra fossile brændstoffer.

2. At afsnittet om ”Udbud af lånoptagelse” ændres så der kun i særlige
situationer indhentes kontroltilbud på lånoptagelser.

**BESLUTNING**

***Økonomiudvalget, 20. november 2018:***

Fraværende:Ulla Steffensen

Indstilles godkendt.

**Bilag**

|  |  |
| --- | --- |
| Finansiel strategi | 710-2018-436431 |